10 voertuie in kettingbotsing op N1 eis 2Die ongelukstoneel. (Foto: Twitter) Twee mense is dood nadat minstens tien voertuie vanoggend in ŉ kettingbotsing op die N1-noord net na die Pumulani-tolplaza in Pretoria betrokke was. Shawn Herbst, woordvoerder van Netcare 911, het gesê paramedici is omstreeks 11:15 na die ongelukstoneel ontbied. Herbst verduidelik dat ŉ veldbrand langs die hoofweg motoriste se sig belemmer het en dit moontlik veroorsaak het dat twee vragmotors en minstens agt voertuie gebots het. Van die voertuie het na die botsing aan die brand geslaan en die vlamme is inderhaas deur nooddienste geblus. Twee mense is op die toneel dood verklaar. Herbst het gesê daar is ŉ moontlikheid dat ŉ derde persoon ook in die botsing dood is. Die ander motoriste het volgens Herbst geen tot ligte beserings opgedoen. Brandbestryders vanoggend op die toneel. (Foto: Netcare 911) Die N1 was teen 13:00 nog in albei rigtings gesluit en motoriste is aangeraai om van alternatiewe roetes gebruik te maak. Die toepaslike owerhede was op die toneel om ondersoek in te stel.